(7)

Slovakian osalta tämä äskettäinen arviointi on osoittanut, että a. Reaalimääräiset asuntojen hinnat ovat nousseet Slovakiassa jatkuvasti viimeisten viiden vuoden aikana. Oikeudellisesti sitovan luototusasteen rajan tiukentamisesta huolimatta asuntojen hintojen kasvuvauhti on kiihtynyt vuoden 2019 alusta lähtien. Koronaviruspandemian aikana hintojen nousu on kiihtynyt entisestään, ja reaalimääräisten asuntojen hintojen vuotuinen nousu oli lähes 16 prosenttia vuoden 2021 toisella neljänneksellä, mikä on unionin toiseksi korkein taso. Lisäksi asuntojen hintatason kohtuullisuus on ajan mittaan heikentynyt, koska asuntojen hinnat ovat nousseet nopeammin kuin kotitalouksien tulot. Yliarvostamisen mittareiden mukaan asuntojen hintojen yliarvostuksen riski kasvaa. Hintakehitystä ovat ylläpitäneet noususuhdanteessa oleva talous, matalat korot, kotitalouksien lisääntynyt säästäminen ja kotitalouksien vahva uusien asuntojen kysyntä, kun tarjonnassa on puutetta. b. Kiinnitysluottojen kasvu on ollut Slovakiassa unionin nopeinta kolmen viime vuoden aikana poliittisista toimenpiteistä ja koronaviruskriisistä huolimatta. Slovakian kiinnitysluottomarkkinoille ovat ominaisia matalat korot, kiinnitysluottojen voimakas kysyntä, jota vahvistaa asuntojen hintatason nousu, sekä voimakas kilpailu luotonantajien välillä. Lisäksi Slovakian pankkisektori on ETA-maiden vertailussa yksi kiinteistöalan toiminnoille alttiimmista pankkisektoreista. c. Kotitalouksien velkaantuneisuus on lisääntynyt Slovakiassa viime vuosina voimakkaan antolainaustoiminnan vuoksi. Kotitalouksien velkaantuneisuuden kasvuvauhti on hidastunut kotitalouksien reaalivelkakannan kaksinumeroisen kasvutahdin vuosien jälkeen ja vakiintunut noin neljään prosenttiin vuonna 2020. Vaikka hidastumista on tapahtunut myös makrovakauspoliittisten toimenpiteiden ansiosta (lainan ja tulojen suhteelle asetetun rajoituksen käyttöönotto sekä lainanhoitokulujen ja tulojen suhteelle asetetun rajoituksen tiukentaminen), kotitalouksien velkaantuneisuuden kasvu on edelleen unionin nopeimpien joukossa, mikä näkyy myös BKT:een suhteutetun velan kasvussa. Kotitaloudet vähensivät kulutustaan koko koronaviruspandemian ajan, mutta niiden asuntolainojen kysyntä pysyi vahvana. Itse asiassa kiinnitysluottojen jälleenrahoitus on viime aikoina lisääntynyt, ja se liittyy usein alkuperäisen lainan nimellismäärän täydentämiseen. Toinen haavoittuvuus johtuu siitä, että merkittävässä osuudessa lainoja juoksuaika ylittää lainanottajan eläkeiän. Näiden seikkojen kehitystä ja haavoittuvuuspesäkkeitä on seurattava jatkossa tiiviisti. d. Edellä mainittujen haavoittuvuuksien kasaantumisen voidaan katsoa johtuvan myös useista rakenteellisista tekijöistä, kuten kiinteistömarkkinoiden kannalta suotuisasta verojärjestelmästä ja vuokramarkkinoiden toiminnan rajoitteista. e. EJRK panee merkille useita Slovakiassa käytössä olevia toimenpiteitä, joilla pyritään lieventämään nykyisiä haavoittuvuuksia asuinkiinteistösektorilla, mukaan lukien erityisesti kattava joukko luotonsaajaperusteisia toimenpiteitä, joilla puututaan asianmukaisesti kiinnitysluottoihin ja luotonsaajien haavoittuvuuksiin liittyviin riskeihin. Positiivinen vastasyklinen pääomapuskurikanta on lisäksi asianmukainen väline, jolla voidaan puuttua eri sektoreilla yleisesti tapahtuvaan luottojen nopeaan kasvuun liittyviin haavoittuvuuksiin ja parantaa pankkisektorin sietokykyä. f. Tulevaisuuteen suuntautuvasta näkökulmasta ja ottaen huomioon keskipitkän aikavälin riskinäkymät, nykyistä makrovakauspoliittisten toimenpiteiden yhdistelmää pidetään asianmukaisena ja osittain riittävänä. Koska haavoittuvuuspesäkkeiden kasaantuminen on jatkuvaa, olisi asianmukaista hienosäätää nykyisiä luotonsaajaperusteisia toimenpiteitä. Jos suhdanneriskien kasaantuminen jatkuu tai rakenteelliset haavoittuvuudet pahenevat, Slovakian viranomaiset saattavat harkita vastasyklisen pääomapuskurin parantamista tai alakohtaisen järjestelmäriskipuskurin käyttöönottoa, jotta voidaan edelleen parantaa häiriönsietokykyä suhteessa asuinkiinteistösektorilla vallitseviin riskeihin. Sisäisten luottoluokitusten mukaisten asuinkiinteistövastuiden riskipainon alarajan aktivointi Euroopan parlamentin ja neuvoston asetuksen (EU) N:o 575/2013 (3) 458 artiklan nojalla on lisäksi myös vaihtoehto, joka parantaisi pankkisektorin häiriönsietokykyä. Makrovakauspoliittisten toimenpiteiden lisäksi asuinkiinteistöihin sovellettavan suotuisan verojärjestelmän mukauttaminen sekä vuokramarkkinoiden toimintaa parantavat toimenpiteet voisivat vähentää Slovakian asuinkiinteistösektoria uhkaavia järjestelmäriskejä.